RJH พุ่ง 7% ลุ้นกำไรไตรมาส 3/61 “นิวไฮ” รับไฮซีซั่น โบรกฯเชียร์ “ซื้อ” เคาะเป้า 35.75 บ.
RJH พุ่ง 7% ลุ้นกำไรไตรมาส 3/61 "นิวไฮ" รับไฮซีซั่น โบรกฯเชียร์ "ซื้อ" เคาะเป้า 35.75 บ. โดยล่าสุด ณ เวลา 10.31 น. อยู่ที่ระดับ 24.40 บาท บวก 1.60 บาท หรือ 7.02% สูงสุดที่ระดับ 25.50 บาท ต่ำสุดที่ระดับ 24.30 บาท มูลค่าการซื้อขาย 78.80 ล้านบาท
29 ส.ค. 2561

ผู้สื่อข่าวรายงานว่า ราคาหุ้น บริษัท โรงพยาบาลราชธานี จำกัด (มหาชน) หรือ RJH ณ เวลา 10.31 น. อยู่ที่ระดับ 24.40 บาท บวก 1.60 บาท หรือ 7.02% สูงสุดที่ระดับ 25.50 บาท ต่ำสุดที่ระดับ 24.30 บาท มูลค่าการซื้อขาย 78.80 ล้านบาท

ด้านนายประสิทธิ์ รัตนกิจกมล ผู้อำนวยการฝ่ายวิจัย บล.เอเซีย พลัส เปิดเผยว่า ราคาหุ้น ปรับตัวขึ้นแรงในเช้านี้ มีความน่าสนใจคือราคาหุ้น ยังมี Valuation ที่ยังต่ำถือว่ายัง Laggard จากที่เทรด P/E แค่ 25 เท่า ต่ำสุดเมื่อเทียบกับโรงพยาบาลอื่นที่เทรด P/E กว่า 30 เท่า
นอกจากนี้ผลกำไรของ RJH ในไตรมาส 3/61 คาดว่าจะทำ New High เติบโต 20% เมื่อเทียบกับงวดเดียวกันของปีที่แล้วซึ่งมีฐานสูง ขณะที่ในช่วงไตรมาส 3 จะเป็นช่วง High Season ของธุรกิจด้วย และ RJH ได้ปัจจัยบวกเพิ่มจากศูนย์ความเป็นเลิศทางการแพทย์ ซึ่ง RJH มีศูนย์หัวใจ, ผ่าตัดแผลเล็ก ซึ่งก็มีการเติบโตเรื่อย ๆ อีกทั้งในไตรมาส 3/61 จะมีการเพิ่มเตียง 18 เตียง เพื่อรองรับช่วง High Season ด้วย และต่อเนื่องไปไตรมาส 4/61 ซึ่งเป็นฤดูตรวจสุขภาพ และฉีดวัคซีน ซึ่งให้มาร์จิ้นที่ดี รวมไปถึงมีการรุกตลาดโรงงานอุตสาหกรรมด้วย
พร้อมคาดการณ์กำไรสุทธิปีนี้ไว้ที่ 261 ล้านบาท เติบโต 13% จากปีที่แล้ว ที่มีกำไรสุทธิ 231 ล้านบาท และคาดมีอัตราผลตอบแทนจากเงินปันผล (Dividend Yield) ก็ไม่น้อยราว 2.8% จึงแนะนำ”ซื้อ”ด้วยราคาเป้าหมาย 35.75 บาท/หุ้น